b'\n_START_ARTICLE_\nT\xc5\xa1eljabinsk\n_START_SECTION_\nSuomalaisten joukkotuho T\xc5\xa1eljabinskiss\xc3\xa4 1938\n_START_PARAGRAPH_\nSuomesta Neuvostoliittoon 1930-luvulla loikanneista noin 15\xc2\xa0000 suomalaisesta vajaa 2 000 kuljetettiin Uralille. Heist\xc3\xa4 noin 800:n tiedet\xc3\xa4\xc3\xa4n joutuneen Stalinin k\xc3\xa4skyst\xc3\xa4 toimeenpantujen systemaattisten teloitusten uhreiksi. Suurin yksitt\xc3\xa4inen surmaty\xc3\xb6 tapahtui T\xc5\xa1eljabinskiss\xc3\xa4 maaliskuussa 1938, jolloin kahden p\xc3\xa4iv\xc3\xa4n aikana surmattiin 252 suomalaista. Suomalaisten joukkohauta sijaitsee Zolonyi Goran entisen kultakaivoksen alueella, jossa on 1950-luvulta saakka sijainnut my\xc3\xb6s kaupungin kaatopaikka. Paikalle pystytettiin 1990-luvulla muistokivi kertomaan joukkotuhosta.\n_START_SECTION_\nLiikenne\n_START_PARAGRAPH_\nT\xc5\xa1eljabinsk on alueensa liikenteellinen keskus. Merkitt\xc3\xa4v\xc3\xa4 T\xc5\xa1eljabinskin p\xc3\xa4\xc3\xa4rautatieasema on Jekaterinburgin rautatieaseman rinnalla toinen keskeinen Uralin federaatiopiirin etel\xc3\xa4osien  rataverkon solmupiste.  Alkujaan Siperian rataakin rakennettiin l\xc3\xa4htien t\xc3\xa4st\xc3\xa4 kaupungista it\xc3\xa4\xc3\xa4n. Valtatie M5 (eurooppatie E30) saapuu sinne Moskovasta Ufan kautta, ja jatkaa idemm\xc3\xa4s Siperiaan. Kaupungista johtavat valtatiet my\xc3\xb6s esimerkiksi pohjoiseen Jekaterinburgiin (M36, 202 km) ja Kazakstanin Astanaan (M36, E123). Kaupungin koillispuolella on Ven\xc3\xa4j\xc3\xa4n keskisuurten lentoasemien joukkoon kuuluva kansainv\xc3\xa4linen T\xc5\xa1eljabinskin lentoasema.\n_START_SECTION_\nEnergiantuotanto\n_START_PARAGRAPH_\nTGK-10 sijaitsee oleellisimmilta osiltaan T\xc5\xa1eljabinskissa. Fortum on hankkimassa enemmist\xc3\xb6osuutta yhti\xc3\xb6st\xc3\xa4.\n_START_SECTION_\nUrheilu\n_START_PARAGRAPH_\nVen\xc3\xa4j\xc3\xa4n- ja It\xc3\xa4-Euroopan KHL-liigan j\xc3\xa4\xc3\xa4kiekkoseura Traktor T\xc5\xa1eljabinsk on kotoisin T\xc5\xa1eljabinskista. Seuran kotihalli on 7\xc2\xa0500 katsojaa vet\xc3\xa4v\xc3\xa4 Traktor-Arena._NEWLINE_Vuonna 2018 kaupungissa j\xc3\xa4rjestettiin J\xc3\xa4\xc3\xa4kiekon U-18-nuorten maailmanmestaruuskilpailut 2018.'